Hindiston konstitutsiyaning xususiyatlari
Hozirgi paytda yuzdan ziyod amalda bo‘lgan konstitutsiyalar mavjud, ulardan ba’zilari yuz yil avval qabul qilingan, biroq konstitutsiyalarning aksariyati ikkinchi jahon urushidan so‘ng paydo bo‘lgan. Hozirda amalda bo‘lgan konstitutsiyalarning har biri o‘ziga xos xususiyatlarga ega. Ularda muvofiq mamlakatlarning ijtimoiy, milliy, siyosiy, tarixiy, diniy va o‘zga xususiyatlari o‘z aksini topdi. Shu bilan birga konstitutsiyalarning barchasida ma’lum darajadagi umumiy, mos keluvchi taraflar mavjud. Barcha konstitutsiyalar u yoki bu shaklda xalq suveriniteti shiorini e’lon qiladi. Bu borada ham eski va yangi konstitutsiyalar bir xildir. Odatda konstitutsiyalarda hokimiyat taqsimlanish nazariya sining asosiy tamoyillari keltirib, mustahkamlanadi. Ba’zi bir konstitutsiyalarda hokimiyat taqsimlanish konsepsiyasi ma’no jihatidan aniq ifodalanmagan, u go‘yoki nazarda tutiladi, unga tayanib uni asos sifatida qabul qilishadi. Boshqa konstitutsiyalarda hokimiyatning taqsimlanish tamoyillari muvofiq qonunlarda aniq ifodalangan. Barcha konstitutsiyalar muvofiq davlatning hokimiyat shakli, ya’ni respublika yoki monarxiyani o‘rnatadi va mustahkamlaydi. Bu masala bo‘yicha konstitusion qoidalar turli bo‘lishi mumkin, ammo ular albatta asosiy qonunning matnida doimo mavjud. Hindiston konstitutsiyasining preambulasida shunday deyilgan: «Biz Hindiston xalqi Hindistonni suveren demokratik respublika sifatida ta’sis etishga tantanali qaror qildik». Hokimiyatning monarxik shakli aksariyat holda bilvosita belgilanadi, yoxud konstitutsiya matnidan mantiqan chiqariladi, biroq bu borada to‘g'ridan-to‘g'ri holatlar bo‘lmasligi ham mumkin.